Jdt.2.5 et dixit ad eum, Haec dicit rex magnus, universae terrae dominus, Ecce tu exies ante faciem meam, et accipies tecum viros sidentes in virtute sua, peditum centum viginti millia, et multitudinem equorum cum ascensoribus duodecim millia, et exies in obviam universae terrae ad occasum, qui contempserunt verba oris mei. Et denuntiabis illis, ut praeparent mihi terram et aquam, quia exibo in ira mea adversus illos, et cooperiam faciem totius terrae pedibus exercitus mei, et dabo eos in direptionem, et vulneratis eorum implebuntur valles eorum, et omnis torrens et fluvius inundans, mortuis eorum implebuntur. Et adducam captivitatem eorum ad ultima terrae. Tu autem exiens, praeoccupabis mihi omnes fines eorum. Et illi si tradiderint se tibi, servabis eos mihi in diem increpationis ipsorum.